CELEX: 32017D1406
Language: el
Date: 2017-07-31 00:00:00
Title: Εκτελεστική απόφαση (ΕΕ) 2017/1406 της Επιτροπής, της 31ης Ιουλίου 2017, για τον προσδιορισμό των θέσεων της επίγειας υποδομής του συστήματος EGNOS (Κείμενο που παρουσιάζει ενδιαφέρον για τον ΕΟΧ )

1.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 200/4
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1406 ΤΗΣ ΕΠΙΤΡΟΠΉΣ
   της 31ης Ιουλίου 2017
   για τον προσδιορισμό των θέσεων της επίγειας υποδομής του συστήματος EGNOS
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου (1), και ιδίως το άρθρο 12 παράγραφος 3 στοιχείο γ),
   Εκτιμώντας τα ακόλουθα:
   
               (1)
            
            
               Η Ευρωπαϊκή Ένωση έχει την κυριότητα του συστήματος EGNOS σύμφωνα με το άρθρο 6 του κανονισμού (ΕΕ) αριθ. 1285/2013. Η πλήρης απόκτησή του από την Ένωση την 1η Απριλίου 2009 αποτέλεσε το αντικείμενο ανταλλαγής επιστολών μεταξύ του Ευρωπαϊκού Οργανισμού Διαστήματος και της Επιτροπής στις 24 Μαρτίου και στις 31 Μαρτίου 2009 και εγκρίθηκε με την απόφαση της Επιτροπής της 31ης Μαρτίου 2009 (2). Η Επιτροπή στην επιστολή που απέστειλε στον Ευρωπαϊκό Οργανισμό Διαστήματος στις 31 Μαρτίου 2009 διευκρίνισε ότι αποδέχεται τα περιουσιακά στοιχεία στην πραγματική και νομική κατάσταση στην οποία βρίσκονται.
            
         
               (2)
            
            
               Η επίγεια υποδομή του συστήματος EGNOS αποτελείται από ένα κέντρο συντονισμού της λειτουργίας του συστήματος, κέντρα ελέγχου της αποστολής, σταθμούς παρακολούθησης απόστασης και ακεραιότητας, σταθμούς επικοινωνίας με τους γεωστατικούς δορυφόρους, ένα κέντρο υπηρεσιών και ένα ασφαλές δίκτυο μετάδοσης δεδομένων.
            
         
               (3)
            
            
               Το κέντρο συντονισμού της λειτουργίας του συστήματος αποτελεί τον πυρήνα της λειτουργίας του συστήματος EGNOS δεδομένου ότι διαχειρίζεται τις επιχειρησιακές δραστηριότητες και τη συντήρηση του συστήματος. Είναι εγκατεστημένο στην Τουλούζη (Γαλλία) από το 2004, δηλαδή προτού το σύστημα περάσει στην κυριότητα της Ένωσης. Δεν συντρέχει λόγος να τεθεί υπό αμφισβήτηση η εν λόγω εγκατάσταση καθώς ανταποκρίνεται στις ανάγκες του προγράμματος, επωφελείται από δημόσιες επενδύσεις που της έχουν ήδη καταβληθεί και πληροί τις απαιτήσεις ασφαλείας σε συντονισμό με το κράτος μέλος στο έδαφος του οποίου βρίσκεται το κέντρο συντονισμού της λειτουργίας του συστήματος. Επιπλέον, η μεταφορά σε διαφορετική θέση θα επέφερε δαπάνες και θα μπορούσε να προκαλέσει επιπλοκές στη λειτουργία του συστήματος.
            
         
               (4)
            
            
               Καθήκον των δύο κέντρων ελέγχου της αποστολής είναι να παρακολουθούν και να ελέγχουν συνεχώς την κατάσταση και τη λειτουργία του συστήματος. Είναι εγκατεστημένα στο Ciampino (Ιταλία) και στο Torrejon (Ισπανία) από το 2004 και το 2003 αντιστοίχως, δηλαδή προτού το σύστημα περάσει στην κυριότητα της Ένωσης. Δεν συντρέχει λόγος να τεθούν υπό αμφισβήτηση οι εν λόγω δύο εγκαταστάσεις καθώς ανταποκρίνονται στις ανάγκες του προγράμματος, επωφελούνται από δημόσιες επενδύσεις που τους έχουν ήδη καταβληθεί και πληρούν τις απαιτήσεις ασφαλείας σε συντονισμό με τα κράτη μέλη στα εδάφη των οποίων βρίσκονται τα κέντρα ελέγχου της αποστολής. Επιπλέον, η μεταφορά σε διαφορετικές θέσεις θα επέφερε δαπάνες και θα μπορούσε να προκαλέσει επιπλοκές στη λειτουργία του συστήματος.
            
         
               (5)
            
            
               Η αποστολή των σταθμών παρακολούθησης απόστασης και ακεραιότητας («Ranging and Integrity Monitoring Station» ή «RIMS») είναι να επιβλέπουν επιτόπου την εύρυθμη λειτουργία των παγκόσμιων συστημάτων δορυφορικής πλοήγησης (παγκόσμιο δορυφορικό σύστημα πλοήγησης — GNSS). Μετρούν σε πραγματικό χρόνο τις αποκλίσεις μεταξύ, αφενός, των δεδομένων εντοπισμού θέσης που προκύπτουν από τα σήματα που εκπέμπονται από τα εν λόγω συστήματα και, αφετέρου, της θέσης αναφοράς τους, η οποία είναι καθορισμένη με εξαιρετική ακρίβεια. Για την επιλογή της θέσης τους λαμβάνεται πρωτίστως υπόψη η τεχνική ανάγκη για αρμονική γεωγραφική κατανομή στο σύνολο των καλυπτόμενων εδαφών από το σύστημα EGNOS αλλά και η ενδεχόμενη παρουσία υφιστάμενων εγκαταστάσεων και εξοπλισμού, καθώς και η τήρηση των απαιτήσεων ασφαλείας, σε συντονισμό με τα κράτη μέλη και τις τρίτες χώρες στην επικράτεια των οποίων οι σταθμοί αυτοί είναι εγκατεστημένοι.
            
         
               (6)
            
            
               Ο αριθμός και η θέση των σταθμών RIMS ενδέχεται να μεταβληθούν ανάλογα με την πρόοδο του προγράμματος, τις ανάγκες του και, ιδίως, την επέκταση της κάλυψης του συστήματος σε πλήρη συμμόρφωση με τις διατάξεις του άρθρου 2 παράγραφος 5 τρίτο εδάφιο του κανονισμού (ΕΕ) αριθ. 1285/2013. Ενδέχεται επίσης να τροποποιηθούν σύμφωνα με τα αποτελέσματα των αναλύσεων κινδύνου για την ασφάλεια, ιδίως όσον αφορά τους σταθμούς RIMS που βρίσκονται σε τρίτες χώρες.
            
         
               (7)
            
            
               Οι σταθμοί επικοινωνίας με τους γεωστατικούς δορυφόρους («Navigation Land Earth Stations» ή «NLES») στέλνουν προς στους αναμεταδότες EGNOS οι οποίοι είναι εγκατεστημένοι στους γεωστατικούς δορυφόρους τα διορθωμένα δεδομένα επιτρέποντας με αυτόν τον τρόπο στους δέκτες σημάτων GNSS που βρίσκονται στα εδάφη με κάλυψη από το σύστημα EGNOS να πραγματοποιούν τις κατάλληλες διορθώσεις ανάλογα με τη γεωγραφική θέση τους. Υπάρχουν δύο σταθμοί NLES για κάθε γεωστατικό δορυφόρο. Η επιλογή της θέσης τους αντικατοπτρίζει κατά κύριο λόγο τις τεχνικές απαιτήσεις, ιδίως την ανάγκη για σύνδεση σε τοπικό επίπεδο των εξοπλισμών του συστήματος EGNOS με τον εξοπλισμό για τη μετάδοση του σήματος που ανήκει στους φορείς εκμετάλλευσης των γεωστατικών δορυφόρων στους οποίους εγκαθίστανται οι πομποδέκτες EGNOS, αλλά λαμβάνει επίσης υπόψη την τήρηση των απαιτήσεων ασφαλείας.
            
         
               (8)
            
            
               Ο αριθμός και η θέση των σταθμών NLES ενδέχεται να μεταβληθούν σε συνάρτηση με την πρόοδο και τις ανάγκες του προγράμματος, και κυρίως σε συνάρτηση με τη διάρκεια ζωής των πομποδεκτών EGNOS που είναι εγκατεστημένοι σε γεωστατικούς δορυφόρους οι οποίοι βρίσκονται ήδη σε τροχιά, και με την επιλογή των δορυφόρων οι οποίο θα φέρουν τους μελλοντικούς πομποδέκτες.
            
         
               (9)
            
            
               Το κέντρο υπηρεσιών, αφενός, παρακολουθεί την ποιότητα των σημάτων και των δεδομένων που στέλνονται από τους πομποδέκτες οι οποίοι είναι εγκατεστημένοι σε γεωστατικούς δορυφόρους και, αφετέρου, λειτουργεί ως διεπαφή με τους χρήστες του EGNOS. Επίσης, εξασφαλίζει την εμπορική υπηρεσία εκπομπής δεδομένων της υπηρεσίας EDAS, η οποία αναφέρεται στο άρθρο 2 παράγραφος 5 στοιχείο β) του κανονισμού (ΕΕ) αριθ. 1285/2013. Το κέντρο υπηρεσιών είναι εγκατεστημένο στο Torrejon (Ισπανία) από το 2004, δηλαδή προτού περάσει στην κυριότητα της Ένωσης. Δεν συντρέχει λόγος να τεθεί υπό αμφισβήτηση η εν λόγω εγκατάσταση καθώς ανταποκρίνεται στις ανάγκες του προγράμματος, επωφελείται από δημόσιες επενδύσεις που της έχουν ήδη καταβληθεί και πληροί τις απαιτήσεις ασφαλείας σε συντονισμό με το κράτος μέλος στο έδαφος του οποίου βρίσκεται το κέντρο υπηρεσιών. Επιπλέον, η μεταφορά σε διαφορετική θέση θα επέφερε δαπάνες και θα μπορούσε να προκαλέσει επιπλοκές στη λειτουργία του συστήματος.
            
         
               (10)
            
            
               Προκειμένου να εξασφαλιστεί μια ασφαλής διασύνδεση όλων των συνιστωσών της επίγειας υποδομής του συστήματος EGNOS σε πραγματικό χρόνο, αυτές συνδέονται μεταξύ τους μέσω του δικτύου EWAN («Egnos Wide Area Network»), ενός ασφαλούς δικτύου μετάδοσης δεδομένων ειδικά για το συγκεκριμένο σύστημα. Λόγω των φυσικών χαρακτηριστικών του δικτύου αυτού, δεν κατέστη δυνατό να καθοριστεί η θέση του και να προσδιοριστεί στην παρούσα απόφαση.
            
         
               (11)
            
            
               Είναι σκόπιμο να εγκριθεί η θέση του κέντρου συντονισμού της λειτουργίας του συστήματος, των κέντρων ελέγχου της αποστολής, των σταθμών RIMS, των σταθμών NLES και του κέντρου υπηρεσιών που αποτελούν την επίγεια υποδομή του συστήματος EGNOS.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 36 παράγραφος 1 του κανονισμού (ΕΕ) αριθ. 1285/2013,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι θέσεις του κέντρου συντονισμού της λειτουργίας του συστήματος, των κέντρων ελέγχου της αποστολής, των σταθμών παρακολούθησης απόστασης και ακεραιότητας, των σταθμών επικοινωνίας με τους γεωστατικούς δορυφόρους και του κέντρου υπηρεσιών που αποτελούν την επίγεια υποδομή του συστήματος EGNOS καθορίζονται στο παράρτημα.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 31 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 1.
   
      (2)  C(2009) 2386.
   
      ΠΑΡΑΡΤΗΜΑ
      
                  Ονομασία
               
               
                  Θέση:
               
            
                  Κέντρο συντονισμού της λειτουργίας του συστήματος
               
               
                  Τουλούζη (Γαλλία)
               
            
                  Κέντρα ελέγχου της αποστολής
               
               
                  Ciampino (Ιταλία), Torrejon (Ισπανία)
               
            
                  Σταθμοί παρακολούθησης απόστασης και ακεραιότητας (RIMS)
               
               
                  Aalborg (Δανία), Abou Simbel (Αίγυπτος), Αζόρες (Πορτογαλία), Agadir (Μαρόκο), Άκαμπα (Ιορδανία), Αλεξάνδρεια (Αίγυπτος), Αθήνα (Ελλάδα), Βερολίνο (Γερμανία), Κατάνια (Ιταλία), Ciampino (Ιταλία), Κορκ (Ιρλανδία), Τζέρμπα (Τυνησία), Egilsstadir (Ισλανδία), Gavle (Σουηδία), Γλασκόβη (Ηνωμένο Βασίλειο), Golbasi (Τουρκία), Γκραν Κανάρια (Ισπανία), Χάιφα (Ισραήλ), Hartebeeshoek (Νότια Αφρική), Jan Mayen (Νορβηγία), Κίεβο (Ουκρανία), Kirkenes (Νορβηγία), Kourou (Γαλλία), Kuusamo (Φινλανδία), Lappeenranta (Φινλανδία), Λα Πάλμα (Ισπανία), Λισαβόνα (Πορτογαλία), Μαδέρα (Πορτογαλία), Μάλαγα (Ισπανία), Moncton (Καναδάς), Nouakchott (Μαυριτανία), Oran (Αλγερία), Πάλμα ντε Μαγιόρκα (Ισπανία), Παρίσι (Γαλλία), Ρέικιαβικ (Ισλανδία), Σαντιάγο δε Κομποστέλα (Ισπανία), Σόφια (Βουλγαρία), Svalbard (Νορβηγία), Swanwick (Ηνωμένο Βασίλειο), Τουλούζη (Γαλλία), Tromsø (Νορβηγία), Trondheim (Νορβηγία), Βαρσοβία (Πολωνία), Ζυρίχη (Ελβετία)
               
            
                  Σταθμοί επικοινωνίας με τους γεωστατικούς δορυφόρους (NLES)
               
               
                  Aussaguel (Γαλλία), Betzdorf (Λουξεμβούργο), Burum (Κάτω Χώρες), Κάλιαρι (Ιταλία), Fucino (Ιταλία), Rambouillet (Γαλλία), Redu (Βέλγιο)
               
            
                  Κέντρο υπηρεσιών
               
               
                  Torrejon (Ισπανία)